CELEX: 32016D1345
Language: el
Date: 2016-08-04 00:00:00
Title: Εκτελεστική απόφαση (ΕΕ) 2016/1345 της Επιτροπής, της 4ης Αυγούστου 2016, για τα ελάχιστα πρότυπα ποιότητας δεδομένων για αρχεία δακτυλικών αποτυπωμάτων στο πλαίσιο του Συστήματος Πληροφοριών Σένγκεν δεύτερης γενιάς (SIS II) [κοινοποιηθείσα υπό τον αριθμό C(2016) 4988]

6.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 213/15
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1345 ΤΗΣ ΕΠΙΤΡΟΠΉΣ
   της 4ης Αυγούστου 2016
   για τα ελάχιστα πρότυπα ποιότητας δεδομένων για αρχεία δακτυλικών αποτυπωμάτων στο πλαίσιο του Συστήματος Πληροφοριών Σένγκεν δεύτερης γενιάς (SIS II)
   
      
         [κοινοποιηθείσα υπό τον αριθμό C(2016) 4988]
      
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1987/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη δημιουργία, τη λειτουργία και τη χρήση του Συστήματος Πληροφοριών Σένγκεν δεύτερης γενιάς (SIS II) (1), και ιδίως το άρθρο 22 στοιχείο α),
   Έχοντας υπόψη την απόφαση 2007/533/ΔΕΥ του Συμβουλίου, της 12ης Ιουνίου 2007, σχετικά με την εγκατάσταση, τη λειτουργία και τη χρήση του συστήματος πληροφοριών Σένγκεν δεύτερης γενιάς (SIS II) (2), και ιδίως το άρθρο 22 στοιχείο α),
   Εκτιμώντας τα ακόλουθα:
   
               (1)
            
            
               Το Σύστημα Πληροφοριών Σένγκεν δεύτερης γενιάς (SIS II) τέθηκε σε λειτουργία στις 9 Απριλίου 2013, με την έναρξη εφαρμογής του κανονισμού (ΕΚ) αριθ. 1987/2006 και της απόφασης 2007/533/ΔΕΥ.
            
         
               (2)
            
            
               Το SIS II παρέχει τη δυνατότητα στις αρμόδιες αρχές, όπως αστυνομία και συνοριοφυλακή, να εισάγουν και να συμβουλεύονται καταχωρίσεις για ορισμένες κατηγορίες καταζητούμενων/αγνοούμενων προσώπων και αντικειμένων. Όσον αφορά τις καταχωρίσεις που αφορούν πρόσωπα, το ελάχιστο σύνολο δεδομένων αποτελείται από το όνομα, το φύλο, παραπομπή στην απόφαση που οδήγησε στην καταχώριση, και τις ενέργειες που πρέπει να αναληφθούν. Επιπροσθέτως, και εφόσον διατίθενται, προστίθενται φωτογραφίες και δακτυλικά αποτυπώματα.
            
         
               (3)
            
            
               Το SIS II παρέχει τη δυνατότητα αποθήκευσης και επεξεργασίας δακτυλικών αποτυπωμάτων για την επαλήθευση της ταυτότητας προσώπων που ανευρέθησαν μετά από αναζήτηση με βάση αλφαριθμητικά δεδομένα. Επιπλέον, η ενσωμάτωση στο SIS II ενός αυτοματοποιημένου συστήματος αναγνώρισης δακτυλικών αποτυπωμάτων (AFIS) αναμένεται να συμβάλει στην ταυτοποίηση προσώπων με βάση τα δακτυλικά τους αποτυπώματα.
            
         
               (4)
            
            
               Η ποιότητα, η ακρίβεια και η πληρότητα των αρχείων δακτυλικών αποτυπωμάτων είναι βασικοί παράγοντες των δυνατοτήτων του SIS II να αναπτύξει όλο το δυναμικό του. Λόγω της αυξανόμενης εισαγωγής και επεξεργασίας αρχείων δακτυλικών αποτυπωμάτων στο SIS II και της επικείμενης ενσωμάτωσης του AFIS στο SIS II, κρίνεται απαραίτητο να προσδιοριστούν τα ελάχιστα πρότυπα ποιότητας δεδομένων για τα αρχεία δακτυλικών αποτυπωμάτων που χρησιμοποιούνται για τη βιομετρική ταυτοποίηση και επαλήθευση.
            
         
               (5)
            
            
               Θα πρέπει να καταρτιστούν περαιτέρω προδιαγραφές σε μεταγενέστερο στάδιο, όταν καθοριστούν οι λεπτομερείς τεχνικές προδιαγραφές του μελλοντικού αυτοματοποιημένου συστήματος αναγνώρισης δακτυλικών αποτυπωμάτων (AFIS).
            
         
               (6)
            
            
               Το μορφότυπο εισαγωγής δακτυλικών αποτυπωμάτων στο SIS II, το οποίο θα πρέπει να βασίζεται στο πρότυπο που καθορίζεται από το Εθνικό Ινστιτούτο Προτύπων και Τεχνολογίας, δεν αποτελεί μέρος της παρούσας απόφασης. Θα πρέπει να καθορίζεται στο έγγραφο ελέγχου διασύνδεσης.
            
         
               (7)
            
            
               Οι διατάξεις για την προστασία των δεδομένων προσωπικού χαρακτήρα και την ασφάλεια των δεδομένων στο SIS II καθορίζονται στον κανονισμό (ΕΚ) αριθ. 1987/2006 και στην απόφαση 2007/533/ΔΕΥ που εφαρμόζονται εξίσου για την επεξεργασία δακτυλικών αποτυπωμάτων στο SIS II. Συγκεκριμένα, οποιαδήποτε επεξεργασία δακτυλικών αποτυπωμάτων περιορίζεται στην πράξη επεξεργασίας που εγκρίνεται βάσει του άρθρου 22 στοιχείο γ) του κανονισμού (ΕΚ) αριθ. 1987/2006 και του άρθρου 22 στοιχείο γ) της απόφασης 2007/533/ΔΕΥ. Η επεξεργασία των δακτυλικών αποτυπωμάτων στο πλαίσιο του SIS II πρέπει επίσης να συμμορφώνεται με τις ισχύουσες εθνικές διατάξεις περί προστασίας δεδομένων που αποσκοπούν στην εφαρμογή της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου (3), η οποία θα αντικατασταθεί από τον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου (4), και της απόφασης-πλαίσιο 2008/977/ΔΕΥ του Συμβουλίου (5) που θα αντικατασταθεί από την οδηγία (ΕΕ) 2016/680 του Ευρωπαϊκού Κοινοβουλίου και του Συμβουλίου (6).
            
         
               (8)
            
            
               Δεδομένου ότι ο κανονισμός (ΕΚ) αριθ. 1987/2006 βασίζεται στο κεκτημένο του Σένγκεν, η Δανία, σύμφωνα με το άρθρο 5 του πρωτοκόλλου για τη θέση της Δανίας, που προσαρτάται στη Συνθήκη για την Ευρωπαϊκή Ένωση και στη Συνθήκη για την ίδρυση της Ευρωπαϊκής Κοινότητας, κοινοποίησε με επιστολή της, της 15ης Ιουνίου 2007, τη μεταφορά του εν λόγω κεκτημένου στην εθνική της νομοθεσία. Η Δανία συμμετέχει στην απόφαση 2007/533/ΔΕΥ. Συνεπώς, υποχρεούται να εφαρμόσει την παρούσα απόφαση.
            
         
               (9)
            
            
               Το Ηνωμένο Βασίλειο δεν συμμετέχει στον κανονισμό (ΕΚ) αριθ. 1987/2006 και συνεπώς δεν μπορεί να αναζητεί και να εισάγει καταχωρίσεις με σκοπό την απαγόρευση εισόδου ή διαμονής για υπηκόους τρίτων χωρών. Το Ηνωμένο Βασίλειο συμμετέχει στην παρούσα απόφαση στον βαθμό που αυτή δεν αφορά τις καταχωρίσεις με βάση τα άρθρα 24 και 25 του κανονισμού (ΕΚ) αριθ. 1987/2006, σύμφωνα με το άρθρο 5 παράγραφος 1 του πρωτοκόλλου αριθ. 19 για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και με βάση το άρθρο 8 παράγραφος 2 της απόφασης 2000/365/ΕΚ του Συμβουλίου (7).
            
         
               (10)
            
            
               Το Ηνωμένο Βασίλειο δεν συμμετέχει στον κανονισμό (ΕΚ) αριθ. 1987/2006 και συνεπώς δεν μπορεί να αναζητεί και να εισάγει καταχωρίσεις με σκοπό την απαγόρευση εισόδου ή διαμονής για υπηκόους τρίτων χωρών. Η Ιρλανδία συμμετέχει στην παρούσα απόφαση στον βαθμό που αυτή δεν αφορά τις καταχωρίσεις με βάση τα άρθρα 24 και 25 του κανονισμού (ΕΚ) αριθ. 1987/2006, σύμφωνα με το άρθρο 5 παράγραφος 1 του πρωτοκόλλου αριθ. 19 για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και με βάση το άρθρο 6 παράγραφος 2 της απόφασης 2002/192/ΕΚ του Συμβουλίου (8).
            
         
               (11)
            
            
               Η παρούσα απόφαση συνιστά πράξη που βασίζεται στο κεκτημένο του Σένγκεν ή συνδέεται άλλως με αυτό, κατά την έννοια, αντιστοίχως, του άρθρου 3 παράγραφος 2 της πράξης προσχώρησης του 2003, του άρθρου 4 παράγραφος 2 της πράξης προσχώρησης του 2005 και του άρθρου 4 παράγραφος 2 της πράξης προσχώρησης του 2011.
            
         
               (12)
            
            
               Όσον αφορά την Ισλανδία και τη Νορβηγία, η παρούσα απόφαση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου Σένγκεν (9), οι οποίες εμπίπτουν στον τομέα που αναφέρεται στο άρθρο 1 σημείο Ζ της απόφασης 1999/437/ΕΚ του Συμβουλίου (10).
            
         
               (13)
            
            
               Όσον αφορά την Ελβετία, η παρούσα απόφαση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας που έχει συναφθεί από την Ευρωπαϊκή Ένωση, την Ευρωπαϊκή Κοινότητα και την Ελβετική Συνομοσπονδία σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (11), οι οποίες εμπίπτουν στον τομέα που αναφέρεται στο άρθρο 1 σημείο Ζ της απόφασης 1999/437/ΕΚ του Συμβουλίου, σε συνδυασμό με το άρθρο 3 της απόφασης 2008/146/ΕΚ του Συμβουλίου (12) και το άρθρο 3 της απόφασης 2008/149/ΔΕΥ του Συμβουλίου (13).
            
         
               (14)
            
            
               Όσον αφορά το Λιχτενστάιν, η παρούσα απόφαση αποτελεί ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν (14), οι οποίες εμπίπτουν στον τομέα που αναφέρεται στο άρθρο 1 σημείο Ζ της απόφασης 1999/437/ΕΚ, σε συνδυασμό με το άρθρο 3 της απόφασης 2011/349/ΕΕ του Συμβουλίου (15) και το άρθρο 3 της απόφασης 2011/350/ΕΕ του Συμβουλίου (16).
            
         
               (15)
            
            
               Ο Ευρωπαίος Επόπτης Προστασίας Δεδομένων γνωμοδότησε στις 27 Ιουνίου 2016.
            
         
               (16)
            
            
               Τα μέτρα που προβλέπει η παρούσα απόφαση είναι σύμφωνα με τη γνώμη της επιτροπής που συνεστήθη δυνάμει του άρθρου 51 του κανονισμού (ΕΚ) αριθ. 1987/2006 και του άρθρου 67 της απόφασης 2007/533/ΔΕΥ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Τα ελάχιστα πρότυπα ποιότητας δεδομένων που περιλαμβάνονται στο παράρτημα ισχύουν για όλα τα αρχεία δακτυλικών αποτυπωμάτων που χρησιμοποιούνται στο πλαίσιο του SIS II.
   2.   Το μορφότυπο εισαγωγής δακτυλικών αποτυπωμάτων που χρησιμοποιείται στο πλαίσιο του SIS II, το οποίο δεν είναι σύμφωνο με τα πρότυπα που καθορίζονται στο παράρτημα, απορρίπτεται από το κεντρικό σύστημα του SIS II (CS-SIS) και δεν χρησιμοποιείται ούτε αποθηκεύεται.
   3.   Το σύμφωνο μορφότυπο εισαγωγής δακτυλικών αποτυπωμάτων που περιέχει δακτυλικά αποτυπώματα κάτω του ελάχιστου ορίου ποιότητας δεν καταχωρίζεται στο αυτοματοποιημένο σύστημα αναγνώρισης δακτυλικών αποτυπωμάτων για σκοπούς αναζήτησης. Τα εν λόγω αρχεία αποθηκεύονται στο SIS II και μπορούν να χρησιμοποιηθούν μόνο για την επαλήθευση της ταυτότητας προσώπου σύμφωνα με το άρθρο 22 στοιχείο β) του κανονισμού (ΕΚ) αριθ. 1987/2006 και της απόφασης 2007/533/ΔΕΥ.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 4 Αυγούστου 2016.
      
         
            Για την Επιτροπή
         
         Δημήτρης ΑΒΡΑΜΌΠΟΥΛΟΣ
         
            Μέλος της Επιτροπής
         
      
   
   
      (1)  ΕΕ L 381 της 28.12.2006, σ. 4.
   
      (2)  ΕΕ L 205 της 7.8.2007, σ. 63.
   
      (3)  Οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (ΕΕ L 281 της 23.11.1995, σ. 31).
   
      (4)  Κανονισμός (EΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).
   
      (5)  Απόφαση-πλαίσιο 2008/977/ΔΕΥ του Συμβουλίου, της 27ης Νοεμβρίου 2008, για την προστασία των δεδομένων προσωπικού χαρακτήρα που τυγχάνουν επεξεργασίας στο πλαίσιο της αστυνομικής και δικαστικής συνεργασίας σε ποινικές υποθέσεις (ΕΕ L 350 της 30.12.2008, σ. 60).
   
      (6)  Οδηγία (ΕΕ) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τον σκοπό της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου (ΕΕ L 119 της 4.5.2016, σ. 89).
   
      (7)  Απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 131 της 1.6.2000, σ. 43).
   
      (8)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).
   
      (9)  ΕΕ L 176 της 10.7.1999, σ. 36.
   
      (10)  Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).
   
      (11)  ΕΕ L 53 της 27.2.2008, σ. 52.
   
      (12)  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).
   
      (13)  Απόφαση 2008/149/ΔΕΥ του Συμβουλίου, της 28ης Ιανουαρίου 2008,για την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 50).
   
      (14)  ΕΕ L 160 της 18.6.2011, σ. 21.
   
      (15)  Απόφαση 2011/349/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν όσον αφορά ιδίως τη δικαστική συνεργασία σε ποινικά θέματα και την αστυνομική συνεργασία (ΕΕ L 160 της 18.6.2011, σ. 1).
   
      (16)  Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).
   
      ΠΑΡΑΡΤΗΜΑ
      1.   ΣΤΟΧΟΣ
      
      Το παρόν παράρτημα καθορίζει τις ελάχιστες απαιτήσεις όσον αφορά τα πρότυπα και τα μορφότυπα εισαγωγής δεδομένων που πρέπει να τηρούνται κατά τη συγκέντρωση και διαβίβαση βιομετρικών δεδομένων (δακτυλικών αποτυπωμάτων) στο SIS II.
      2.   ΜΟΡΦΟΤΥΠΟ ΑΡΧΕΙΟΥ ΚΑΙ ΣΥΜΠΙΕΣΗΣ
      
      Το μορφότυπο εισαγωγής εικόνων δακτυλικών αποτυπωμάτων (και των συνοδευτικών αλφαριθμητικών δεδομένων) είναι σύμφωνο με το δυαδικό μορφότυπο ANSI/NIST (1). Το μορφότυπο εισαγωγής δακτυλικών αποτυπωμάτων στο SIS II βασίζεται σε πρότυπο NIST και καθίσταται μέρος του εγγράφου ελέγχου διασύνδεσης του SIS II (SIS II Interface Control Document — ICD). Χρησιμοποιείται και εφαρμόζεται μόνο ο συγκεκριμένος ορισμός SIS NIST (με βάση μία συγκεκριμένη έκδοση του μορφότυπου ANSI/NIST).
      3.   ΕΞΟΠΛΙΣΜΟΣ
      
      Το αυτοματοποιημένο σύστημα αναγνώρισης δακτυλικών αποτυπωμάτων (AFIS) του κεντρικού συστήματος του SIS (CS-SIS) είναι συμβατό και διαλειτουργικό με τη συλλογή δεδομένων με συσκευές ζωντανής σάρωσης σε εθνικό επίπεδο, οι οποίες μπορούν να συγκεντρώνουν και να κατατέμνουν έως και δέκα μεμονωμένα δακτυλικά αποτυπώματα· κυλιόμενα, επίπεδα ή και τα δύο.
      Το AFIS του CS-SIS είναι συμβατό και διαλειτουργικό με «εμποτισμένα» δακτυλικά αποτυπώματα, που έχουν ληφθεί πριν από την ημερομηνία έκδοσης της παρούσας απόφασης· κυλιόμενα, επίπεδα ή και τα δύο, και στη συνέχεια ψηφιοποιημένα με την κατάλληλη ποιότητα και ευκρίνεια.
      3.1.   Μορφότυπο και ευκρίνεια εικόνων
      
      Το κεντρικό σύστημα του SIS II (CS-SIS) λαμβάνει εικόνες δακτυλικών αποτυπωμάτων ονομαστικής ευκρίνειας είτε 1 000 dpi είτε 500 dpi σε 256 αποχρώσεις του γκρι.
      Οι εικόνες των 500 dpi διαβιβάζονται με χρήση του μορφοτύπου WSQ ενώ οι εικόνες των 1 000 dpi πρέπει να είναι σε μορφότυπο JPEG2000 (JP2).
      4.   ΑΠΑΙΤΗΣΕΙΣ
      
      Για τη χρήση των συσκευών ζωντανής σάρωσης και σάρωσης σε χαρτί πρέπει να πληρούνται οι ακόλουθες απαιτήσεις:
      4.1.   Ποιότητα
      
      Το AFIS του CS-SIS καθορίζει ελάχιστο όριο ποιότητας για την αποδοχή των δακτυλικών αποτυπωμάτων. Πριν από την αποστολή των εικόνων στο SIS II, τα κράτη μέλη πρέπει να διεξάγουν έλεγχο ποιότητας σε τοπικό επίπεδο ο οποίος να πληροί τις προδιαγραφές που θα καθοριστούν σύμφωνα με το άρθρο 51 του κανονισμού (ΕΚ) αριθ. 1987/2006 και το άρθρο 67 της απόφασης 2007/533/ΔΕΥ.
      Οι εικόνες δακτυλικών αποτυπωμάτων που δεν ανταποκρίνονται στο ελάχιστο όριο ποιότητας που καθορίζεται από το AFIS του CS-SIS δεν καταχωρίζονται για σκοπούς αυτοματοποιημένης αναζήτησης, αλλά αποθηκεύονται στο SIS για την επαλήθευση της ταυτότητας προσώπου σύμφωνα με το άρθρο 22 στοιχείο β) του κανονισμού (ΕΚ) αριθ. 1987/2006 και το άρθρο 22 στοιχείο β) της απόφασης 2007/533/ΔΕΥ.
      Σε περίπτωση απόρριψης μη συμμορφούμενου αρχείου SIS NIST, αποστέλλεται αυτόματο επεξηγηματικό μήνυμα στο κράτος μέλος.
      Εάν το αρχείο SIS NIST συμμορφούται με το έγγραφο ελέγχου διασύνδεσης (ICD), αλλά η ποιότητα του περιεχομένου κρίνεται ανεπαρκής για σκοπούς ταυτοποίησης στο AFIS, αποστέλλεται αυτόματο μήνυμα στο κράτος μέλος στο οποίο διευκρινίζεται ότι τα δακτυλικά αποτυπώματα δεν μπορούν να χρησιμοποιηθούν για σκοπούς ταυτοποίησης (εγγραφή ή αναζήτηση). Ο εν λόγω μηχανισμός προβλέπει τη δυνατότητα για το κράτος μέλος να επαναλαμβάνει τη λήψη δακτυλικών αποτυπωμάτων και να αποστέλλει νέο σύνολο στο κεντρικό σύστημα.
      Το ελάχιστο όριο ποιότητας μπορεί να τροποποιηθεί στο μέλλον.
      Η διαχειριστική αρχή παρέχει, συντηρεί και επικαιροποιεί ένα εργαλείο για τον έλεγχο της ποιότητας και το θέτει στη διάθεση των κρατών μελών με στόχο τη διασφάλιση του ίδιου επιπέδου ποιοτικού ελέγχου και την αποφυγή δεδομένων χαμηλής ποιότητας.
      5.   ΧΡΗΣΗ ΔΑΚΤΥΛΙΚΩΝ ΑΠΟΤΥΠΩΜΑΤΩΝ ΓΙΑ ΑΠΟΘΗΚΕΥΣΗ ΚΑΙ ΚΑΤΑΧΩΡΙΣΗ
      
      Το AFIS του CS-SIS καταχωρίζει στη βάση βιομετρικών δεδομένων τις εικόνες δακτυλικών αποτυπωμάτων η ποιότητα των οποίων υπερβαίνει το ελάχιστο όριο, με καταχώριση το πολύ μίας εικόνας ανά τύπο δακτύλου (αναγνωριστικός αριθμός NIST 1 έως 10), δηλαδή από ένα έως δέκα επίπεδα δακτυλικά αποτυπώματα και από ένα έως δέκα κυλιόμενα δακτυλικά αποτυπώματα. Κάθε εικόνα δακτυλικού αποτυπώματος φέρει ορθή επισήμανση του δακτύλου στο οποίο αντιστοιχεί. Δακτυλικά αποτυπώματα που λείπουν ή με επίδεσμο ταυτοποιούνται πάντα ως τέτοια, όπως προσδιορίζεται στο έγγραφο ελέγχου διασύνδεσης του SIS II σύμφωνα με το πρότυπο NIST. Όλες οι εικόνες δακτυλικών αποτυπωμάτων φυλάσσονται από το CS-SIS, ούτως ώστε τα δακτυλικά αποτυπώματα που απορρίφθηκαν να μπορούν να χρησιμοποιηθούν για σκοπούς επαλήθευσης. Κατά παρέκκλιση, οι εν μέρει κακές απεικονίσεις δακτυλικών αποτυπωμάτων μπορούν να χρησιμοποιούνται για σκοπούς αποθήκευσης και καταχώρισης όταν αφορούν αγνοούμενα πρόσωπα.
      6.   ΧΡΗΣΗ ΔΑΚΤΥΛΙΚΩΝ ΑΠΟΤΥΠΩΜΑΤΩΝ ΓΙΑ ΒΙΟΜΕΤΡΙΚΕΣ ΤΑΥΤΟΠΟΙΗΣΕΙΣ ΚΑΙ ΕΡΕΥΝΕΣ
      
      Το AFIS του CS-SIS πραγματοποιεί βιομετρικές έρευνες (βιομετρικές ταυτοποιήσεις) με τις εικόνες δακτυλικών αποτυπωμάτων η ποιότητα των οποίων υπερβαίνει το ελάχιστο όριο και με χρήση το πολύ μίας εικόνας ανά τύπο δακτύλου (αναγνωριστικός αριθμός NIST 1 έως 10). Κάθε εικόνα δακτυλικού αποτυπώματος φέρει ορθή επισήμανση του δακτύλου στο οποίο αντιστοιχεί. Δακτυλικά αποτυπώματα που λείπουν ή με επίδεσμο ταυτοποιούνται πάντα ως τέτοια, όπως προσδιορίζεται στο έγγραφο ελέγχου διασύνδεσης του SIS II σύμφωνα με το πρότυπο NIST.
      7.   ΧΡΗΣΗ ΔΑΚΤΥΛΙΚΩΝ ΑΠΟΤΥΠΩΜΑΤΩΝ ΓΙΑ ΒΙΟΜΕΤΡΙΚΕΣ ΕΠΑΛΗΘΕΥΣΕΙΣ
      
      Το AFIS του CS-SIS μπορεί να διεξάγει βιομετρικές επαληθεύσεις με οποιονδήποτε αριθμό επίπεδων ή κυλιόμενων δακτυλικών αποτυπωμάτων από ένα μέχρι δέκα. Κάθε αρχείο NIST περιλαμβάνει το πολύ μία εικόνα ανά τύπο δακτύλου (αναγνωριστικός αριθμός NIST 1 έως 10). Πραγματοποιείται χρήση «συνδυασμών» (2) για επαληθεύσεις από το AFIS του CS-SIS ανεξαρτήτως της επισήμανσης των δακτυλικών αποτυπωμάτων. Δακτυλικά αποτυπώματα που λείπουν ή με επίδεσμο ταυτοποιούνται πάντα ως τέτοια, όπως προσδιορίζεται στο έγγραφο ελέγχου διασύνδεσης του SIS II σύμφωνα με το πρότυπο NIST.
      
         (1)  American National Standard for Information Systems / National Institute of Standards and Technology (Αμερικανικό εθνικό πρότυπο για τα συστήματα πληροφοριών / Εθνικό Ίδρυμα Προτύπων και Τεχνολογίας).
      
         (2)  Κατά τη χρήση συνδυασμών, το AFIS του CS-SIS πραγματοποιεί επαναληπτικές επαληθεύσεις μεταξύ των δακτυλικών αποτυπωμάτων πηγής και όλων των υποψήφιων δακτυλικών αποτυπωμάτων που είναι διαθέσιμα (συνήθως δέκα) είτε μέχρι να υπάρξει θετική επαλήθευση είτε μέχρι να εξεταστούν όλα τα υποψήφια δακτυλικά αποτυπώματα χωρίς να υπάρξει θετική επαλήθευση.